Oʻzbekiston Respublikasi Davlat chegarasi orqali oʻtkazish punktlarida avtotransport vositalari harakatini yanada tartibli tashkil etish hamda nazorat tartibotlarini soddalashtirish toʻgʻrisida
(resolution, 2024-04-18)

Oʻzbekiston Respublikasi Davlat chegara oʻtkazish punktlari orqali harakatlanayotgan avtotransport vositalarini davlat nazoratidan oʻtkazish tartibotlarini soddalashtirish, respublikaning tranzit salohiyati va jozibadorligini oshirish, shuningdek, sayyohlarga qoʻshimcha qulayliklar yaratish maqsadida Vazirlar Mahkamasi qaror qiladi: 1. Shunday tartib oʻrnatilsinki, unga muvofiq 2024-yil 1-yanvardan boshlab respublikaga kirib kelayotgan va tranzit harakatlanayotgan avtotransport vositalarini davlat nazoratidan oʻtkazishda, chegara oʻtkazish punktlarida undirilishi belgilangan yigʻimlarni (keyingi oʻrinlarda — yigʻimlar) bojxona hududida toʻlash imkoniyati yaratiladi. 2. Belgilansinki: a) chegara oʻtkazish punktlari orqali harakatlanayotgan avtotransport vositalari uchun toʻlanishi lozim boʻlgan yigʻimlar “E-tranzit” avtomatlashtirilgan axborot tizimidagi yagona hisobvaraq asosida shakllantiriladi hamda ularni QR-kod (matrik shtrixli kodli) asosida toʻlash imkoniyati yaratiladi; b) toʻlovlarni onlayn shaklda hisoblash boʻyicha dasturiy taʼminotlar va serverlar faoliyatini lozim darajada taʼminlash maqsadida veterinariya xizmatlari uchun undirilgan yigʻimlar summasidan Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasining Davlat chegarasi va transportda davlat veterinariya nazorati boshqarmasi hisobvaragʻiga oʻtkazilishi belgilangan mablagʻlarning 5 foizi Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasining Moddiy yordam, ijtimoiy himoya, bojxona organlarini rivojlantirish va koʻzda tutilmagan xarajatlar maxsus jamgʻarmasiga oʻtkaziladi; v) yigʻimlar avtotransport vositalari Oʻzbekiston Respublikasi Davlat chegarasi orqali oʻtkazish punktini (keyingi oʻrinlarda — oʻtkazish punkti) kesib oʻtganligi tasdiqlangan kundan boshlab quyidagi muddatlar ichida toʻlanishi lozim: bojxona nazoratidagi tovarlar yuklangan avtotransport vositalari uchun — bojxona organlari tomonidan belgilangan yetkazib berish muddati doirasida; qolgan barcha holatlarda 10 kalendar kun davomida; g) yigʻimlar ular hisoblangan kuni Oʻzbekiston Respublikasi Markaziy banki tomonidan belgilangan valyutalarning rasmiy ayirboshlash kursi va (yoki) ushbu kundagi bazaviy hisoblash miqdori boʻyicha Oʻzbekiston Respublikasining milliy valyutasida toʻlanadi; d) yigʻimlarni toʻlash muddatlari buzilgan taqdirda, ularni toʻlash boʻyicha majburiyat bajarilmagan har bir kechiktirilgan kun uchun penyalar toʻlanmagan yigʻimlar summasidan kelib chiqib foizlarda belgilanadi. Penyaning foiz stavkasi Oʻzbekiston Respublikasi Markaziy bankining shu davrda amalda boʻlgan qayta moliyalashtirish stavkasining uch yuzdan biriga teng etib qabul qilinadi; e) toʻlanmagan yigʻimlari hamda ularga hisoblangan penyalari mavjud avtotransport vositalarining respublika hududidan olib chiqilishi va harakatlanishi taqiqlanadi; j) yigʻimlarni toʻlash muddatini bir kalendar yil davomida bir marotaba buzgan shaxslarga yigʻimlarni bojxona hududida (chegara bojxona postlaridan tashqari) toʻlash imkoniyati taqdim etilmaydi. 3. Oʻzbekiston Milliy teleradiokompaniyasi Oʻzbekiston Milliy axborot agentligi hamda Oʻzbekiston Respublikasi Prezidenti huzuridagi Axborot va ommaviy kommunikatsiyalar agentligi bilan birgalikda ushbu qaror talablari ommaviy axborot vositalari, shu jumladan, Internet jahon axborot tarmogʻi orqali keng yoritilishini taʼminlasin. 4. Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi: 2024-yil 1-yanvarga qadar toʻlanishi lozim boʻlgan yigʻimlarni “E-tranzit” avtomatlashtirilgan axborot tizimidagi yagona hisobvaraq asosida, shu jumladan, QR-kod (matrik shtrixli kodli) asosida toʻlash va toʻlanmay qolgan yigʻimlar boʻyicha elektron maʼlumotlarni olish imkoniyatini yaratsin; mazkur qarorda koʻzda tutilgan tartiblarni amalga oshirishda boshqa manfaatdor vazirlik va idoralar bilan elektron axborot almashinuvi yoʻlga qoʻyilishini va axborot tizimlarining doimiy ishlab turishini taʼminlasin; yigʻimlar boʻyicha qarzdorligi mavjud avtotransport vositalari respublika hududidan olib chiqilayotganda, qarzdorlik summalari toʻliq undirib olingandan soʻng ularning chiqarib yuborilishini taʼminlasin. 5. Oʻzbekiston Respublikasi Hukumatining ilovaga muvofiq ayrim qarorlariga oʻzgartirishlar kiritilsin. 6. Oʻzbekiston Respublikasi Iqtisodiyot va moliya vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni uch oy muddatda ushbu qarorga muvofiqlashtirsin. 7. Mazkur qarorning bajarilishini nazorat qilish Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi raisi A.Yu. Mavlonov zimmasiga yuklansin. 1. Vazirlar Mahkamasining “Avtomobilda xorijiy yuk tashuvchilarning Oʻzbekiston Respublikasi hududiga kirishlari, boʻlishlari, yuk olib oʻtishlari va undan chiqib ketishlari tartibi toʻgʻrisida” 1995-yil 11-yanvardagi 11-son qarorida: a) 5-bandning ikkinchi xatboshisi quyidagi tahrirda bayon etilsin: “Yigʻimlar milliy valyuta “soʻm”da naqd yoki naqd pulsiz shaklda tijorat banklarida yigʻimlar hisoblangan kundagi Oʻzbekiston Respublikasi Markaziy bankining kursi boʻyicha undiriladi. Bunda chet davlatlar avtotransport vositalarining Oʻzbekiston Respublikasi hududiga kirganligi va uning hududi orqali tranziti uchun olingan mablagʻlarning 70 foizi Oʻzbekiston Respublikasi Davlat budjetiga, 20 foizi Oʻzbekiston Respublikasi Transport vazirligi huzuridagi Avtomobil yoʻllari qoʻmitasi faoliyatini rivojlantirish va qoʻllab-quvvatlash jamgʻarmasiga, 10 foizi bojxona organlarining budjetdan tashqari jamgʻarmasiga qonunchilikda belgilangan tartibda oʻtkaziladi”; b) 7-bandning ikkinchi va toʻrtinchi xatboshilaridagi “Davlat bojxona qoʻmitasiga” soʻzlari “Iqtisodiyot va moliya vazirligi huzuridagi Bojxona qoʻmitasiga” soʻzlari bilan almashtirilsin; v) 6-ilovaning 9-bandi quyidagi tahrirda bayon etilsin: “9. Mazkur Nizomda nazarda tutilgan toʻlovlar milliy valyuta “soʻm”da tijorat banklari tomonidan yigʻimlar hisoblangan kundagi Oʻzbekiston Respublikasi Markaziy bankining kursi boʻyicha undiriladi”. 2. Vazirlar Mahkamasining 2022-yil 31-dekabrdagi 737-son qarori bilan tasdiqlangan Tovar va transport vositalari bilan tranzit operatsiyalarini amalga oshirish tartibi toʻgʻrisidagi nizomda: a) 18-bandning uchinchi xatboshisidagi “Moliya vazirligi” soʻzlari “Iqtisodiyot va moliya vazirligi” soʻzlari bilan almashtirilsin; b) 21-band quyidagi tahrirda bayon etilsin: “21. Tashuvchi tomonidan tovar va transport vositasi belgilangan manzilga yetkazib berilgandan hamda chegara bojxona postida hisoblangan yigʻimlar toʻlangandan soʻng bojxona organi axborot tizimida tovar va transport vositasi yetkazib berilganligi hamda yigʻimlar toʻlanganligi tasdiqlanadi”.